 
TECHNINĖ SPECIFIKACIJA 

 „ŽVELK GILIAU“ ATRIBUTIKA 

I DALIS

I SKYRIUS
BENDROSIOS NUOSTATOS

1. Perkančioji organizacija – Biudžetinė įstaiga Higienos institutas, kodas 111958286, Studentų g. 45A, 08107 Vilnius (toliau – PO). 
2. Pirkimas skirtas įgyvendinti projekto 09-025-P-0001 „Psichikos sveikatos stiprinimas, stigmatizavimo mažinimas, savižudybių prevencija Vidurio, vakarų Lietuvos ir Sostinės regione“ veiklą Nr. 2.3.3 „Prekinio ženklo „„Žvelk giliau“ atributikos įsigijimas“;
Pirkimo objektas – „Žvelk giliau“ atributika (toliau – Prekės).   
3. Tiekėjas ir PO įsipareigoja skirti po kontaktinį asmenį, su kuriuo būtų derinami su pirkimu susiję klausimai. Susirašinėjimas sutarties vykdymo klausimais vykdomas elektroniniu paštu.  
4. Sutarties galiojimo trukmė – iki 2028 m. lapkričio 30 d.


II SKYRIUS 
REIKALAVIMAI ATRIBUTIKAI

5. Prekės gaminamos pagal PO poreikį, nurodomą PO atskirame (-uose) užsakyme (-uose) pateikiamame (-uose) el. paštu ar kitomis Šalims priimtinomis komunikacijos priemonėmis.
6. Visa užsakoma atributika turi remtis prekės ženklo „Žvelk giliau“ stiliaus knyga: žvelkgiliau - brand identity, guideline and assets. ir vadovautis stiliaus knygoje pateiktais nurodymais. 
7. Tiekėjas turi užtikrinti, kad kiekvienai atributikos prekei būtų galima rinktis iš bent 75 proc. vizualiniame vadove nurodytų spalvų tiek gaminiui, tiek logo/iliustracijai.
8. Tiekėjas kiekvienai prekei įsipareigoja parengti ne mažiau nei 8 maketus, atitinkančius „Žvelk giliau prekės ženklo spalvų derinius, kiekvienai atributikos prekei bus gaminami 5 skirtingi maketai. Spalvos, dizainas, maketai ir kt. derinami su PO.
9. Ant visų gaminių turi būti prekės ženklo „Žvelk giliau“ ir Europos sąjungos pilno logotipo spauda. Turi būti užtikrintas viešinimo ženklų ilgaamžiškumas, t.y., atsparumas vandens bei trinties poveikiui.
10. Į pasiūlymo kainą turi būti įskaičiuota dizaino kūrimo, logotipo integravimo, maketavimo, prekių siuntimo paslaugos.
11. Pagal poreikį su prekių kokybe susiję klausimai aptariami PO ir Tiekėjo  nuotolinių susitikimų metu. 
12. Neleidžiami matomi gamybos defektai: iširę ar netolygūs dygsniai, audinio pažeidimai, dėmės, deformacijos, įtrūkimai, atsilupusi spauda, atsilaisvinusios detalės, aštrios briaunos ir kiti defektai, bloginantys gaminio išvaizdą, saugą ar naudojimą.
13. Prieš gaminant ar ženklinant prekes, tiekėjas turi suderinti galutinius maketus, spalvas, logotipų išdėstymą, jų proporcijas ir ženklinimo technologiją.
14. Prieš masinę gamybą tiekėjas pateikia kiekvienos prekės rūšies etaloninį pavyzdį. Kai skirtingų dydžių, spalvų ar ženklinimo variantų kokybė gali skirtis, pateikiami ir atitinkami variantų pavyzdžiai. Masinė gamyba ar ženklinimas pradedami tik patvirtinus pavyzdžius.
15. Perkančioji organizacija turi teisę atlikti atrankinį pristatytų prekių patikrinimą ir techninėje specifikacijoje numatytus funkcinius bandymus.
16. Nustačius neatitikimus, tiekėjas savo sąskaita pašalina trūkumus arba pakeičia neatitinkančias prekes sutartyje nustatyta tvarka.
17. Prekės turi būti supakuotos taip, kad neišpakavus iš apsauginio sluoksnio matytųsi marškinėlių, džemperių, kojinių dydis, transportavimo ir sandėliavimo metu būtų apsaugotos nuo drėgmės, purvo, deformacijos ir mechaninių pažeidimų.
18. Užsakomos atributikos preliminarūs kiekiai vienetais nurodyti šioje lentelėje:  
	Prekė
	Preliminarus kiekis (vnt.)

	Drobiniai maišeliai
	7000

	Medvilniniai marškinėliai
	1000

	Termo gertuvė
	2000

	Bloknotai
	7000

	Antistresiniai tušinukai
	7000

	Metaliniai ženkliukai
	5000

	Pakabukai
	5000

	Skėčiai
	3000

	Roll-up stendai
	80

	Vėliavos
	80

	Džemperiai (su užtrauktuku su gobtuvu)
	200

	Džemperiai (be užtrauktuko)
	300

	Kepurėlės nuo saulės
	500

	Kojinės
	2000

	Saldainiai
	10000



19. Drobinis maišelis. Aprašymas: daugkartinio naudojimo maišelis, pagamintas iš tvarių medžiagų, skirtas kasdieniam naudojimui. Medžiaga: 100% ekologiška arba perdirbta medvilnė. Medžiagos tankis turi būti ne mažesnis nei 220 g/m², kad užtikrintų maišelio ilgaamžiškumą ir atsparumą. Medžiaga turi turėti tai patvirtinančius sertifikatus (pvz., GOTS, OCS arba lygiavertį). Išmatavimai: ne mažesni nei 38 cm (plotis) x 42 cm (aukštis). Rankenos: turi turėti dvi ilgas rankenas (dirželius), kurių bendras ilgis yra ne trumpesnis nei 60 cm, kad maišelį būtų patogu nešioti ant peties. Rankenos turi būti pagamintos iš tos pačios medžiagos kaip ir maišelis bei tvirtai prisiūtos (pvz., kryžminiu dygsniu) prie korpuso, kad atlaikytų didesnį svorį. Priežiūra: medžiaga turi būti tinkama skalbti automatinėje skalbimo mašinoje iki 40°C temperatūroje. Po 5 skalbimo ir džiovinimo ciklų pagal patvirtintas priežiūros instrukcijas matmenų pokytis neturi viršyti 5 %. Dažyto audinio spalvos atsparumas skalbimui – ne blogesnis kaip 4 balai pagal ISO 105-C06 arba lygiavertį metodą, taikant bandymą, atitinkantį nustatytą priežiūros režimą. „Žvelk giliau“ logotipas spausdinamas ant abiejų pusių, šilkografijos būdu, užima ne daugiau nei 70 proc. gaminio ploto, Europos sąjungos logotipas spausdinamas – ne daugiau nei 20 proc. ploto. Spauda turi būti tolygi, ryški, be dažų nutekėjimo, nutrūkusių linijų ar netaisyklingų kontūrų. Po 5 skalbimo ciklų spauda neturi akivaizdžiai suskilinėti, atsilupinėti ar prarasti įskaitomumo.
20. Medvilniniai marškinėliai. Aprašymas: aukštos kokybės unisex medvilniniai marškinėliai, skirti reprezentaciniams renginiams ir ilgalaikiam dėvėjimui. Marškinėliai turi būti pagaminti iš 100 % šukuotinės (combed) arba žiedinio verpimo (ring-spun) medvilnės, kurios tankis ne mažesnis nei 200 g/m², siekiant užtikrinti audinio tvirtumą, formos išlaikymą ir atsparumą dėvėjimuisi. Tekstilės sauga turi būti pagrįsta OEKO-TEX STANDARD 100 arba lygiaverčiais bandymų ar atitikties dokumentais. Marškinėliai turi būti su šoninėmis siūlėmis (ne vamzdinio tipo), klasikinio silueto, su sustiprinta kaklo juostele vidinėje pusėje ir dvigubomis siūlėmis rankovių bei apačios kraštuose. Apykaklė turi būti su elastano priemaiša, kad išlaikytų formą po skalbimo. „Žvelk giliau“ logotipas spausdinamas ant abiejų pusių (vienoje pusėje pilnas logotipas, antroje – sutrumpintas), šilkografijos būdu, užima ne daugiau nei 70 proc. gaminio ploto, Europos sąjungos logotipas spausdinamas – ne daugiau nei 20 proc. ploto. Spauda turi būti tolygi, ryški, be dažų nutekėjimo, nutrūkusių linijų ar netaisyklingų kontūrų. Po 5 skalbimo ciklų spauda neturi akivaizdžiai suskilinėti, atsilupinėti ar prarasti įskaitomumo. Dydžiai unisex: M – 100 vnt., L – 500 vnt., XL – 300 vnt,, XXL – 100 vnt.
21. Termo gertuvė. Aprašymas: aukštos kokybės, sandari ir ilgaamžė vakuuminė termo gertuvė arba termopuodelis, skirta karštiems ir šaltiems gėrimams laikyti, turi būti 450–500 ml talpos, ne aukštesnė kaip 20 cm ir ne didesnio kaip 8 cm korpuso skersmens, kad būtų patogi kasdieniam naudojimui ir tilptų į daugelį standartinių automobilio puodelių laikiklių. Gertuvės korpusas turi būti dvigubų nerūdijančio plieno sienelių, su vakuumine šilumos izoliacija, užtikrinančia ilgalaikį temperatūros išlaikymą. Vidinis paviršius turi būti pagamintas iš maistui tinkamo nerūdijančio plieno, pavyzdžiui, AISI 304 arba lygiaverčio pagal atsparumą korozijai ir tinkamumą sąlyčiui su maistu, o išorinė korpuso dalis – iš nerūdijančio plieno. Dangtelis turi būti atsukamas, su patogia atskirai atidaroma ir sandariai uždaroma gėrimo anga, leidžiančia gerti neatsukant viso dangtelio. Sandarinimo tarpinės turi būti pagamintos iš maistui tinkamo silikono arba lygiavertės medžiagos, o dangtelio konstrukcija turi sudaryti sąlygas jį higieniškai išvalyti. Gertuvė turi išlaikyti karšto vandens temperatūrą ne žemesnę kaip 55 °C po 4 valandų, kai pradinė vandens temperatūra yra 90 ± 2 °C, o aplinkos temperatūra – 20 ± 2 °C, pripildžius 90–95 % deklaruojamos talpos ir laikant uždarytą gertuvę nenaudojamą. Šalto vandens temperatūra po 4 valandų neturi viršyti 15 °C, kai pradinė vandens temperatūra yra 5 ± 1 °C, tomis pačiomis aplinkos sąlygomis. Gertuvė turi būti visiškai sandari: pripildžius ją iki 90 % talpos, sandariai uždarius ir laikant apverstą 30 minučių kambario temperatūroje, neturi atsirasti jokio skysčio pratekėjimo. Po ne mažiau kaip 100 dangtelio atidarymo ir uždarymo ciklų sandarumas bei mechaninis funkcionalumas turi išlikti nepakitę. Gaminio paviršiai turi būti lygūs, be aštrių briaunų, metalo atplaišų, įtrūkimų, korozijos ar apdailos defektų. Visos su gėrimu besiliečiančios medžiagos turi atitikti Reglamentą (EB) Nr. 1935/2004 ir kitus joms taikomus maisto saugos reikalavimus, o tiekėjas turi pateikti tai pagrindžiančius dokumentus. „Žvelk giliau“ logotipas turi būti graviruojamas lazeriu arba spausdinamas tampografijos būdu, užimant ne daugiau kaip 40 % suderinto ženklinimui skirto paviršiaus ploto, Europos sąjungos - 20 proc. Logotipas turi būti aiškus, tikslus, tolygus ir atsparus įprastam naudojimui bei plovimui. Spalva ir dizainas derinami su PO, kuri turi teisę nemokamai išbandyti iki dviejų skirtingų siūlomų gaminių pavyzdžių prieš patvirtindama galutinį modelį. Pristatytos gertuvės turi atitikti patvirtintą pavyzdį ir visus nustatytus sandarumo, temperatūros išlaikymo, medžiagų saugos bei ženklinimo reikalavimus. 
22. Bloknotai. Aukštos kokybės A5 formato bloknotas su viršuje esančia tvirta metaline spirale, skirtas kasdieniam naudojimui ir reprezentacinėms reikmėms, turi būti 148 × 210 mm formato, leidžiant ne didesnį kaip ± 2 mm matmenų nuokrypį, ir turėti nuo 150 iki 200 lapų, atitinkamai 300–400 puslapių. Vidiniai lapai turi būti pagaminti iš ne mažesnės kaip 90 g/m² ploto masės kokybiško ofsetinio popieriaus, tinkamo rašyti įprastais tušinukais, geliniais ir rašaliniais rašikliais. Popieriaus neperšviečiamumas turi būti ne mažesnis kaip 90 % pagal ISO 2471 arba lygiavertį bandymo metodą, o rašant įprastu mėlynu tušinuku rašalas neturi persigerti į kitą lapo pusę. Popierius turi būti FSC, PEFC arba lygiaverčiu dokumentu patvirtintos atsakingos kilmės. Vidiniai lapai turi būti su taškelių spauda 1+0, kiekviename lape aiškiai ir vienodai atspausdintu interneto adresu „www.zvelkgiliau.lt“. Taškelių bei teksto spauda turi būti tiksli, vienodo intensyvumo, be dažų išsiliejimo, netolygaus išdėstymo ar kitų matomų defektų. Viršelis turi būti pagamintas iš ne mažesnės kaip 300 g/m² ploto masės kartono, spausdintas 4+4 spalvingumu pagal suderintą maketą ir papildomai laminuotas matine arba soft-touch laminavimo plėvele, užtikrinančia atsparumą nusidėvėjimui, nešvarumams ir įprastam lankstymui. Laminavimas turi būti tolygus, be oro pūslelių, atsilupusių kraštų, raukšlių ar kitų paviršiaus defektų. Viršelis turi būti dvigubos, vieną lenkimą turinčios A5 × 2 konstrukcijos, kurios tikslus išklotinės maketas suderinamas prieš gamybą. Metalinė spiralė turi būti tvirta, atspari įprastoms mechaninėms apkrovoms ir deformacijai, be aštrių išsikišusių galų, užtikrinanti sklandų lapų vartymą. Po ne mažiau kaip 200 pilnų lapų pervertimo ciklų spiralė neturi deformuotis, atsikabinti ar pažeisti lapų tvirtinimo vietų. Visi lapai turi būti lygiai apipjauti, tvarkingai įrišti, be susiraukšlėjimų, įplyšimų, spaudos dėmių ar nevienodų kraštų. Prieš gamybą tiekėjas turi pateikti pilnai pagamintą bloknoto pavyzdį su galutiniu popieriumi, spauda, laminavimu ir spirale, o pristatomi bloknotai turi atitikti patvirtintą pavyzdį. 
23. Antistresiniai tušinukai. Aprašymas: aukštos kokybės plastikinis antistresinis tušinukas su integruota minkšta spaudžiama dalimi, skirtas kasdieniam rašymui ir streso mažinimui, turi būti pagamintas iš patvaraus ABS plastiko arba lygiavertės mechaninių savybių medžiagos, atsparios skilimui, įbrėžimams ir įprastoms naudojimo apkrovoms. Tušinuko korpusas turi būti lygus, ergonomiškas, be aštrių briaunų, plastiko liejimo defektų, įtrūkimų ar atsilaisvinusių detalių. Mechanizmas turi būti paspaudžiamas, patikimas ir ilgaamžis, užtikrinantis ne mažiau kaip 5 000 paspaudimo ciklų be gedimų, užstrigimo ar šerdelės išstūmimo funkcijos sutrikimų. Tušinukas turi rašyti mėlynu rašalu, o keičiama šerdelė turi užtikrinti ne trumpesnį kaip 1 000 metrų bendrą rašymo ilgį, nustatomą pagal ISO 12757-1 arba lygiavertį metodą. Rašymas turi būti tolygus, be pasikartojančių linijos trūkių, rašalo kaupimosi, dėmių ar savaiminio pratekėjimo. Antistresinis elementas turi būti pagamintas iš minkšto, elastingo silikono, termoplastinio elastomero arba lygiavertės medžiagos, malonios liesti, be stipraus pašalinio kvapo, lipnumo ar paviršiaus defektų. Jis turi būti tvirtai sujungtas su korpusu ir atlaikyti ne mažiau kaip 1 000 suspaudimo ciklų, neįtrūkdamas, neatsiskirdamas ir neprarasdamas pagrindinio funkcionalumo. „Žvelk giliau“ logotipas turi būti spausdinamas tampografijos arba UV spaudos būdu, užtikrinant aiškius kontūrus, spalvų tikslumą ir spaudos atsparumą įprastai trinčiai bei nusidėvėjimui. Spauda turi būti be dažų išsiliejimo, nutrūkusių linijų ar kitų matomų defektų. Logotipo dydis, vieta, spalvos ir galutinis gaminio dizainas derinami su perkančiąja organizacija. Prieš pateikiant galutinį užsakymą tiekėjas turi pateikti gaminio pavyzdį su spauda ir mechanizmo bei rašymo savybes pagrindžiančius techninius duomenis, o visi pristatomi tušinukai turi atitikti patvirtintą pavyzdį. 
24. Metaliniai ženkliukai. Aprašymas: aukštos kokybės metalinis apvalus ženkliukas (sagė) su spaudos įdėklu, turi būti ne mažesni kaip Ø 38 mm skersmens, leidžiant ne didesnį kaip ± 1 mm nuokrypį. Korpusas turi būti pagamintas iš tvirto, korozijai atsparaus metalo, su tolygiai išgaubtu priekiniu paviršiumi ir tvarkingai užlenktu bei apdorotu kraštu, be aštrių briaunų, įlenkimų, įtrūkimų, bangavimo ar kitų deformacijų. Spaudos įdėklas turi dengti visą priekinį paviršių ir užlenktą šoninį kraštą (be matomo nespausdinto metalo rėmelio), kad fono spalva būtų vientisa žiūrint tiek iš priekio, tiek iš šono. Spauda turi būti aukštos raiškos, atliekama skaitmeninės ar ofsetinės spaudos būdu, užtikrinant spalvų tikslumą pagal „Žvelk giliau“ stiliaus knygą ir aiškius smulkių grafinių elementų kontūrus. Fonas turi būti tolygiai padengtas, be dryžių, dėmių, spaudos juostų, pikselizacijos ar spalvos pokyčių ties kraštu; logotipas turi būti ryškus, kontrastingas fono atžvilgiu, su lygiais, nesutrūkinėjusiais raidžių kontūrais. Maketas turi būti centruotas, be pastebimo poslinkio ar pakrypimo, o ties užlenkimo linija grafiniai elementai neturi būti iškraipyti ar nukirpti, išskyrus suderintame makete numatytus atvejus. Galinėje dalyje turi būti patikimas metalinis smeigtuko tipo tvirtinimas su apsauginiu fiksatoriumi, tvirtai pritvirtintas prie korpuso, nepažeidžiantis audinio. Visi vienos partijos ženkliukai turi būti vienodo dydžio, formos, išgaubimo, spaudos kokybės ir paviršiaus apdailos. Prieš masinę gamybą tiekėjas turi pateikti pagaminto ženkliuko pavyzdį, o visi pristatomi gaminiai turi atitikti patvirtintą pavyzdį.
25. Raktų pakabukai. Aprašymas: aukštos kokybės metalinis raktų pakabukas su spalvota „Žvelk giliau“ iliustracija, skirtas kasdieniam naudojimui ir reprezentacinėms reikmėms, turi būti pagamintas iš tvirto cinko lydinio, nerūdijančio plieno arba lygiavertės, korozijai ir mechaniniam poveikiui atsparios metalinės medžiagos. Iliustracijos dalies dydis turi būti apie 30 × 40 mm, leidžiant ne didesnį kaip ± 5 mm nuokrypį. Metalinis korpusas turi būti vientisas, tvirtas, tvarkingai apdorotas, be aštrių briaunų, metalo liejimo defektų, paviršiaus įtrūkimų, nelygumų ar deformacijų. Spalvota iliustracija turi būti padengta kietos emalės arba aukštos kokybės skaidrios epoksidinės dervos danga, užtikrinančia spalvų ryškumą, paviršiaus vientisumą ir atsparumą įprastam braižymuisi bei trinčiai. Danga turi būti tolygi, be oro burbuliukų, įtrūkimų, atsisluoksniavimo, spalvinių dėmių ar kitų matomų defektų. Pakabukas turi turėti sustiprintą metalinį raktų tvirtinimo žiedą, atsparų deformacijai ir atsitiktiniam atsiskyrimui. Žiedo ir pakabuko jungtis turi atlaikyti ne mažesnę kaip 50 N statinę tempimo jėgą 10 sekundžių, nesideformuodama ir neatsiskirdama nuo korpuso. Metalinės dalys turi būti atsparios korozijai įprastomis naudojimo sąlygomis, o iliustracijos danga turi išlaikyti spalvų vientisumą ir apsaugines savybes kontaktuojant su raktais bei kitais kasdieniais daiktais. „Žvelk giliau“ iliustracijos spalvos, proporcijos ir grafiniai elementai turi tiksliai atitikti suderintą maketą, o smulkios detalės turi būti aiškios ir įskaitomos. Visi vienos partijos pakabukai turi būti vienodos spalvos, dydžio, metalinio paviršiaus apdailos ir gamybos kokybės. Tiekėjas turi pateikti galutinį pagaminto pakabuko pavyzdį, pagal kurį būtų galima įvertinti metalo apdirbimą, dangos kokybę, iliustracijos tikslumą ir tvirtinimo konstrukcijos patvarumą.
26. Skėčiai. Aprašymas: aukštos kokybės sulankstomas skėtis, skirtas kasdieniam naudojimui ir reprezentaciniams renginiams, turi būti pagamintas iš ne mažesnio kaip 190T tankumo poliesterio arba lygiaverčio atsparumo audinio, turinčio vandeniui atsparią apdailą. Kupolo audinio vandens nepralaidumas turi būti ne mažesnis kaip 1 000 mm vandens stulpelio pagal ISO 811 arba lygiavertį metodą. Audinys turi būti tolygiai dažytas, vientisos struktūros, be skylių, matomų pynimo defektų ar netolygaus įtempimo, o kupolo siūlės – sustiprintos, tvarkingos, be praleistų dygsnių ir atsilaisvinusių siūlų. Skėčio konstrukcija turi būti metalinė ir (arba) pagaminta iš stiklo pluošto, atspari korozijai, įprastoms mechaninėms apkrovoms ir deformacijai. Skėtis turi būti sulankstomas, su patikimu automatiniu atidarymo mechanizmu, veikiančiu sklandžiai, be strigimo ar neįprasto pasipriešinimo. Mechanizmas turi atlaikyti ne mažiau kaip 500 pilnų atidarymo ir uždarymo ciklų be gedimų, konstrukcijos lūžių ar funkcionalumo praradimo. Visiškai išskleistas skėtis turi atlaikyti ne mažesnio kaip 10 m/s greičio oro srauto poveikį ne trumpiau kaip 30 sekundžių, neapvirsdamas į priešingą pusę, nelūždamas ir išlaikydamas naudojimo funkcionalumą. Rankena turi būti ergonomiška, neslystanti, tvirtai pritvirtinta prie konstrukcijos, be aštrių briaunų ar paviršiaus defektų. Ant skėčio kupolo turi būti atliekama spalvota „Žvelk giliau“ logotipo spauda šilkografijos būdu, užimanti ne daugiau kaip 400 cm² ploto. Spauda turi būti ryški, tolygi, tiksliai atkartojanti suderintas spalvas ir grafinius elementus, atspari drėgmei, UV poveikiui bei daugkartiniam skėčio lankstymui. Po ne mažiau kaip 100 atidarymo ir uždarymo ciklų spauda neturi pastebimai skilinėti, atsilupinėti ar prarasti įskaitomumo. Logotipo vieta, dydis ir spalvos derinami su perkančiąja organizacija. Prieš gamybą tiekėjas turi pateikti pilnai pagaminto ir paženklinto skėčio pavyzdį, taip pat mechanizmo patvarumą, vandens nepralaidumą ir atsparumą vėjui pagrindžiančius dokumentus arba lygiaverčius įrodymus.
27. Roll-up stendai. Aprašymas: aukštos kokybės daugkartinio naudojimo „roll-up“ tipo reklaminis stendas, skirtas reprezentaciniams renginiams, konferencijoms ir informacinėms veikloms, turi būti pagamintas iš tvirtos, lengvos ir korozijai atsparios aliuminio arba lygiavertės medžiagos konstrukcijos, turėti stabilų pagrindą, patikimą vertikalų laikiklį ir apsauginį transportavimo krepšį. Stendo reklaminės dalies nominalus dydis turi būti apie 100 × 200 cm, leidžiant ne didesnį kaip ± 5 cm matmenų nuokrypį. Konstrukcija turi būti stabili, lengvai surenkama ir išardoma, skirta intensyviam daugkartiniam naudojimui. Išvyniojimo ir suvyniojimo mechanizmas turi veikti tolygiai, be strigimo, savaiminio reklaminės medžiagos susisukimo ar tvirtinimo elementų atsipalaidavimo, ir atlaikyti ne mažiau kaip 100 pilnų išvyniojimo bei suvyniojimo ciklų be gedimų. Spauda turi būti atliekama ant ne mažesnės kaip 440 g/m² ploto masės PVC arba kitos lygiaverčio standumo, matmenų stabilumo ir ilgaamžiškumo medžiagos, užtikrinančios, kad išvyniotas reklaminis paviršius būtų lygus, nesirangytų, nesusisuktų kraštuose ir nesudarytų matomų bangų. Medžiaga turi būti pakankamai tvirta, atspari daugkartiniam lankstymui, išvyniojimui bei įprastam transportavimui. Spauda turi būti aukštos raiškos, ryški, kontrastinga, su tolygiomis spalvomis ir aiškiais grafiniais elementais, užtikrinančiais teksto bei logotipų įskaitomumą žiūrint iš 1 metro atstumo. Negali būti matomų spaudos juostų, dažų išsiliejimo, nutrūkusių linijų, netolygaus spalvų padengimo, akivaizdžios pikselizacijos ar kitų defektų. Logotipų ir kitų grafinių elementų spalvos turi atitikti suderintą vizualinio identiteto maketą. Reklaminė medžiaga turi būti pritvirtinta tiesiai, be pakrypimų, o išvyniota – išlikti tolygiai įtempta. Komplekte turi būti stendo konstrukcija, reklaminė medžiaga, visi surinkimui reikalingi elementai ir tvirtas transportavimo krepšys, pagamintas iš plyšimui atsparios medžiagos, su patvariu užtrauktuku bei nešimo rankena. Prieš gamybą tiekėjas turi pateikti surinkto stendo arba analogiškos konstrukcijos pavyzdį, naudojamos medžiagos techninius duomenis ir suderinti  du skirtingus spaudos maketus.
28. Vėliavos. Aprašymas: aukštos kokybės lauko sąlygoms skirta reklaminė vėliava su tiesia apačia, „Žvelk giliau“ vizualinio identiteto spauda, surenkama konstrukcija, metaliniu pagrindu ir transportavimo krepšiu turi būti pagaminta iš ne mažesnės kaip 115 g/m² ploto masės poliesterio audinio, atsparaus drėgmei, UV spindulių poveikiui ir daugkartiniam naudojimui. Audinys turi būti vientisos struktūros, be skylių, pynimo defektų, matomų spalvos netolygumų ar pažeistų siūlių. Vėliava turi būti M dydžio kategorijos, rekomenduojamas bendras surinktos konstrukcijos aukštis – nuo 250 iki 350 cm. Vėliavos apačia turi būti tiesi, kraštai tvarkingai apsiūti, o apkrovą patiriančios siūlės – sutvirtintos, kad audinys būtų atsparus įprastam naudojimui lauko sąlygomis. Spauda turi būti spalvota ir dvipusė, užtikrinanti teisingą logotipų bei tekstų orientaciją ir aiškų matomumą iš abiejų pusių. Dvipusė spauda turi būti atliekama naudojant dvi spausdintas audinio puses su nepermatomu vidiniu sluoksniu arba lygiavertį sprendimą, neleidžiantį priešingos pusės grafikai trukdyti informacijos įskaitomumui. Spalvos turi būti sodrios, ryškios, tiksliai atitikti patvirtintą „Žvelk giliau“ vizualinį identitetą ir būti atsparios blukimui; spalvos atsparumas dirbtinės šviesos poveikiui turi būti ne blogesnis kaip 5 balai pagal ISO 105-B02 arba lygiavertį metodą. Vėliavos konstrukcija turi būti pagaminta iš tvirtų, lanksčių ir korozijai atsparių elementų, pritaikyta daugkartiniam surinkimui ir išardymui be specialių įrankių. Konstrukcijos jungtys turi išlaikyti tvirtumą ir funkcionalumą po ne mažiau kaip 50 surinkimo bei išardymo ciklų. Komplekte esantis pagrindas turi būti metalinis arba turėti metalinę laikančiąją konstrukciją, tinkamą naudoti lauke, su galimybe naudoti papildomą balastą. Tinkamai sumontuotas komplektas pagal gamintojo instrukciją turi būti pritaikytas naudoti esant ne mažesniam kaip 6 m/s vėjo greičiui, o tiekėjas turi pateikti informaciją apie didžiausią gamintojo leidžiamą vėjo greitį ir saugaus naudojimo sąlygas. Visos konstrukcijos dalys turi būti lengvai transportuojamos, o komplekte turi būti tvirtas transportavimo krepšys, pritaikytas audiniui, stiebui, jungtims ir kitoms sudedamosioms dalims saugiai gabenti. Prieš gamybą tiekėjas turi pateikti konstrukcijos pavyzdį, galutinės su skirtingus spaudos maketus ir dokumentus, pagrindžiančius pagrindinius audinio bei konstrukcijos kokybės rodiklius.
29. Kepuraitės nuo saulės. Aprašymas: aukštos kokybės klasikinio beisbolo tipo kepuraitė nuo saulės, skirta kasdieniam dėvėjimui ir reprezentacinėms reikmėms, turi būti pagaminta iš 100 % medvilnės arba medvilnės mišinio, kurio sudėtyje medvilnės ne mažiau kaip 95 %, o likusią dalį gali sudaryti elastanas ir (arba) poliesteris. Audinio tankis turi būti ne mažesnis kaip 220 g/m², o audinys – patvarus, kvėpuojantis, laidus orui, malonus sąlyčiui su oda. Kepuraitė turi būti klasikinės šešių panelių konstrukcijos, su iš anksto išlenktu standžiu snapeliu, išlaikančiu formą ilgalaikio naudojimo metu. Priekinė kepuraitės dalis turi būti sutvirtinta taip, kad išlaikytų taisyklingą formą, o visos panelių siūlės turi būti tiesios, simetriškos, vienodo tankio, be praleistų dygsnių, laisvų siūlų ar audinio susiraukšlėjimo. Kepuraitės dydis turi būti reguliuojamas gale esančia sagtimi arba dirželiu su metaliniu ar patvaraus plastiko fiksatoriumi, užtikrinančiu patogų prigludimą ne mažesniame kaip 54–61 cm galvos apimties intervale. Vidinėje dalyje turi būti prakaitą sugerianti juostelė, maloni sąlyčiui su oda, o vidinės siūlės turi būti tvarkingai užbaigtos ir nesukelti diskomforto dėvint. Kepuraitė turi būti atspari įprastam dėvėjimui ir tinkama valyti arba skalbti pagal gamintojo priežiūros rekomendacijas, o po 5 priežiūros ciklų turi išlaikyti formą, snapelio konstrukciją ir pagrindines estetines savybes. Audinio spalvos atsparumas prakaitui turi būti ne blogesnis kaip 4 balai pagal ISO 105-E04 arba lygiavertį metodą, o atsparumas sausai trinčiai – ne blogesnis kaip 4 balai pagal ISO 105-X12 arba lygiavertį metodą. Kepuraitės priekinėje centrinėje dalyje turi būti išsiuvinėtas „Žvelk giliau“ logotipas ir piktograma, naudojant aukštos kokybės, blukimui ir priežiūros poveikiui atsparius siūlus. Siuvinėjimas turi būti tankus, tolygus, su aiškiais kontūrais, be praleistų dygsnių, laisvų siūlų, nelygių kraštų ar audinio deformacijų. Logotipo dydis, spalvos ir vieta turi tiksliai atitikti suderintą maketą. Prieš gamybą tiekėjas turi pateikti pilnai pagamintą ir išsiuvinėtą kepuraitės pavyzdį, o visi pristatomi gaminiai turi atitikti patvirtintą pavyzdį pagal konstrukciją, audinį, spalvas ir siuvinėjimo kokybę.
30. Džemperiai be užtrauktuko. Aprašymas: aukštos kokybės klasikinio tipo (crewneck) džemperis be užtrauktuko, skirtas intensyviam kasdieniam dėvėjimui ir reprezentaciniams renginiams, turi būti pagamintas iš ne mažesnio kaip 300 g/m² tankio audinio, kurio sudėtyje ne mažiau kaip 80 % šukuotinės arba lygiavertės kokybės medvilnės, o likusią dalį gali sudaryti poliesteris arba kitas lygiaverčių funkcinių savybių pluoštas. Audinys turi būti tvirtas, tolygios struktūros, malonus sąlyčiui su oda, laidus orui, atsparus intensyviam dėvėjimui ir formos praradimui. Vidinė džemperio pusė gali būti šiaušta (fleece tipo) arba kilpinė (French terry), tačiau audinys turi išlaikyti vientisumą, nesipūkuoti ir nesideformuoti įprasto dėvėjimo bei skalbimo metu. Tekstilės sauga turi būti pagrįsta OEKO-TEX STANDARD 100 arba lygiaverčiais atitikties dokumentais. Džemperis turi būti klasikinio unisex silueto, su šoninėmis siūlėmis, vidinėje kaklo dalyje esančia sutvirtinančia juostele, o apykaklė, rankogaliai ir apatinė dalis turi būti pagaminti iš elastingo rib mezginio, kuris išlaiko formą ir atsparumą išsitampymui. Pagrindinės apkrovą patiriančios siūlės turi būti dvigubos arba lygiaverčio tvirtumo, tvarkingos, be praleistų dygsnių, laisvų siūlų, audinio raukšlių ar kitų gamybos defektų. Džemperiai turi būti tinkami skalbti ne žemesnėje kaip 40 °C temperatūroje, o po 5 skalbimo ir džiovinimo ciklų pagal ISO 6330 arba lygiavertį metodą jų ilgio ir pločio matmenų pokytis neturi viršyti 3 %. Audinio atsparumas pūkavimuisi turi būti ne blogesnis kaip 4 balai pagal ISO 12945-2 arba lygiavertį metodą po 2 000 bandymo ciklų, o spalvos atsparumas skalbimui – ne blogesnis kaip 4 balai pagal ISO 105-C06 arba lygiavertį metodą. Po skalbimo džemperio apykaklė, rankogaliai ir apatinė dalis neturi akivaizdžiai išsitampyti, susirangyti ar prarasti pirminės formos. „Žvelk giliau“ logotipas spausdinamas ant abiejų pusių (vienoje pusėje pilnas logotipas, antroje – sutrumpintas) pagal suderintą maketą, šilkografijos būdu, užima ne daugiau nei 70 proc. gaminio ploto, Europos sąjungos logotipas spausdinamas – ne daugiau nei 20 proc. ploto. Spauda turi būti tolygi, ryški, be dažų nutekėjimo, nutrūkusių linijų ar netaisyklingų kontūrų. Po 5 skalbimo ciklų spauda neturi akivaizdžiai suskilinėti, atsilupinėti ar prarasti įskaitomumo. Tiekėjas turi pateikti konkretaus modelio dydžių lentelę su bent gaminio ilgio, pločio per krūtinę ir rankovės ilgio matmenimis, o faktinių gaminių matmenų nuokrypis nuo suderintos lentelės neturi viršyti ± 2 cm. Prieš masinę gamybą tiekėjas turi pateikti pilnai pagamintą ir paženklintą etaloninį džemperio pavyzdį bei medžiagų ir pagrindinių kokybės rodiklių atitiktį patvirtinančius dokumentus. Dydžiai unisex: M – 50 vnt., L – 100 vnt., XL – 100 vnt., XXL – 50 vnt.
31. Džemperiai su užtrauktuku ir gobtuvu. Aprašymas: aukštos džemperis su gobtuvu ir pilno ilgio užtrauktuku, skirtas ilgalaikiam kasdieniam dėvėjimui patalpose ir lauke bei reprezentaciniams renginiams, turi būti pagamintas iš ne mažesnio kaip 300 g/m² tankio audinio, kurio sudėtyje ne mažiau kaip 70 % medvilnės, o likusią dalį gali sudaryti poliesteris arba lygiaverčių funkcinių savybių pluoštas. Audinys turi būti patvarus, minkštas, tolygios struktūros, laidus orui, atsparus pūkavimuisi, spalvos praradimui ir deformacijai. Vidinė dalis gali būti šiaušta arba kilpinė, tačiau turi išlaikyti savo savybes po daugkartinio skalbimo. Tekstilės sauga turi būti pagrįsta OEKO-TEX STANDARD 100 arba lygiaverčiais atitikties dokumentais. Džemperis turi turėti pilno ilgio metalinį arba sustiprinto plastiko užtrauktuką, YKK arba lygiavertės kokybės, pritaikytą intensyviam naudojimui ir užtikrinantį sklandų, tolygų atidarymą bei uždarymą. Užtrauktukas turi atlaikyti ne mažiau kaip 500 pilnų atidarymo ir uždarymo ciklų be mechanizmo gedimų, dantukų deformacijos, užstrigimo ar tvirtinimo siūlių pažeidimų. Gobtuvas turi būti dvigubo audinio, su reguliavimo virvelėmis ir patvariais, tvarkingai užbaigtais antgaliais. Rankogaliai ir džemperio apačia turi būti pagaminti iš elastingo rib mezginio su formą išlaikančiomis savybėmis, o vidinėje kaklo dalyje turi būti apsauginė sutvirtinimo juostelė. Visos pagrindinės siūlės turi būti sustiprintos, lygios, simetriškos, be praleistų dygsnių, laisvų siūlų ar audinio susiraukšlėjimo. Džemperiai turi būti tinkami skalbti ne žemesnėje kaip 40 °C temperatūroje, o po 5 skalbimo ir džiovinimo ciklų pagal ISO 6330 arba lygiavertį metodą jų matmenų pokytis neturi viršyti 3 %. Audinio atsparumas pūkavimuisi turi būti ne blogesnis kaip 4 balai pagal ISO 12945-2 arba lygiavertį metodą po 2 000 bandymo ciklų, o spalvos atsparumas skalbimui – ne blogesnis kaip 4 balai pagal ISO 105-C06 arba lygiavertį metodą. Po skalbimų užtrauktukas turi išlikti tiesus ir funkcionalus, rankogaliai bei apatinė dalis neturi išsitampyti ar deformuotis, o gobtuvas turi išlaikyti pradinę formą. „Žvelk giliau“ logotipas spausdinamas ant abiejų pusių (vienoje pusėje pilnas logotipas, antroje – sutrumpintas) pagal suderintą maketą, šilkografijos būdu, užima ne daugiau nei 70 proc. gaminio ploto, Europos sąjungos logotipas spausdinamas – ne daugiau nei 20 proc. ploto. Spauda turi būti tolygi, ryški, be dažų nutekėjimo, nutrūkusių linijų ar netaisyklingų kontūrų. Po 5 skalbimo ciklų spauda neturi akivaizdžiai suskilinėti, atsilupinėti ar prarasti įskaitomumo. Tiekėjas turi pateikti konkretaus modelio dydžių lentelę, o faktinių gaminių matmenų nuokrypis nuo suderintos lentelės neturi viršyti ± 2 cm. Prieš masinę gamybą tiekėjas turi pateikti pilnai pagamintą ir paženklintą džemperio pavyzdį bei dokumentus, pagrindžiančius medžiagų, konstrukcijos ir pagrindinių eksploatacinių savybių atitiktį. Dydžiai unisex: L – 50 vnt., XL – 100 vnt., XXL – 50 vnt.
32. Medvilninės kojinės su logotipu. Aprašymas: aukštos kokybės kasdienės medvilninės kojinės su įmegztu arba išsiuvinėtu „Žvelk giliau“ logotipu, skirtos ilgaamžiam dėvėjimui ir reprezentacinėms reikmėms, turi būti pagamintos iš ne mažiau kaip 80 % šukuotinės medvilnės, o likusią medžiagos sudėties dalį gali sudaryti poliamidas, elastanas ar kiti lygiaverčių funkcinių savybių pluoštai, užtikrinantys elastingumą, atsparumą dilimui, tempimui ir formos išlaikymą. Kojinių audinys turi būti vidutinio storio, tinkamas dėvėti įvairiais metų laikais, laidus orui, sugeriantis drėgmę, minkštas ir malonus sąlyčiui su oda. Mezginys turi būti tolygus, be skylių, iširusių siūlų, mazgų ar kitų gamybos defektų. Kulno ir pirštų zonos turi būti papildomai sustiprintos tankesniu mezgimu, siekiant padidinti atsparumą dilimui, o pirštų zonos sujungimas turi būti plokščias arba lygiaverčio komforto, nesukeliantis nemalonaus spaudimo dėvint. Viršutinė elastinė dalis ties blauzda turi užtikrinti patikimą kojinės laikymąsi, nesmukti ir pernelyg neveržti kojos, taip pat išlaikyti elastingumą po daugkartinio skalbimo. Kojinės turi būti tinkamos skalbti ne žemesnėje kaip 40 °C temperatūroje, o po 5 skalbimo ir džiovinimo ciklų pagal ISO 6330 arba lygiavertį metodą jų pėdos ir aulo ilgio matmenų pokytis neturi viršyti 5 %. Spalvos atsparumas skalbimui turi būti ne blogesnis kaip 4 balai pagal ISO 105-C06 arba lygiavertį metodą. Sustiprintų kulno ir pirštų zonų atsparumas dilimui turi būti pagrįstas pagal ISO 12947-2 arba lygiavertį metodą atliktais bandymais, kai šis metodas tinkamas naudojamam mezginiui. Po 5 skalbimo ciklų kojinės turi išlaikyti formą, neturėti atsiradusių skylių, iširusių siūlių ar akivaizdaus elastinės dalies funkcionalumo praradimo. „Žvelk giliau“ logotipas turi būti įmegztas arba išsiuvinėtas taip, kad būtų aiškus, didelis, gerai įmatomas, atsparus skalbimui ir dėvėjimuisi, nesideformuotų ir nesukeltų diskomforto. Visos vienos poros kojinės turi būti vienodo dydžio, spalvos ir konstrukcijos. Tiekėjas turi pateikti dydžių lentelę, nurodančią pėdos ilgio intervalus. Perkamas kiekis: 39–42 dydžio – 1 000 porų., 43–46 dydžio – 1 000 porų., iš viso 2 000 porų. 
33. Pieniško ir juodo šokolado saldainiai. Aprašymas: aukštos kokybės individualiai fasuoti pieniško ir juodo šokolado saldainiai, skirti reprezentacinėms reikmėms, turi būti pagaminti iš kokybiškų, maistui tinkamų ingredientų, užtikrinančių būdingą šokolado skonį, aromatą, tekstūrą ir tinkamą laikymo stabilumą. Juodajame šokolade kakavos sausųjų medžiagų kiekis turi būti ne mažesnis kaip 70 %, o pieniškame šokolade – ne mažesnis kaip 30 %. Pagrindinis augalinės kilmės riebalas turi būti kakavos sviestas, neleidžiama naudoti palmių aliejaus ir hidrintų riebalų. Šokolado sudėtis turi atitikti taikomus šokolado gaminių sudėties reikalavimus, o tiekėjas privalo pateikti visą ingredientų sąrašą, maistingumo deklaraciją ir informaciją apie alergenus. Saldainiai turi būti vientisos struktūros, būdingos konkrečiai šokolado rūšiai spalvos, su lygiu paviršiumi, be matomų įtrūkimų, didelių oro ertmių, riebalų ar cukraus išsiskyrimo apnašų, pašalinių priemaišų ir deformacijų. Skonis turi būti subalansuotas, būdingas kokybiškam pieniškam arba juodajam šokoladui, be pašalinių kvapų, nemalonaus kartumo, rūgštumo ar kitų nebūdingų poskonių. Rekomenduojama vieno saldainio masė – 5–10 g. Kiekvienas saldainis turi būti individualiai supakuotas į kokybišką, maistui tinkamą pakuotę, apsaugančią nuo išorinių teršalų, drėgmės, šviesos ir mechaninių pažeidimų transportavimo bei sandėliavimo metu. Pakuotė turi būti dekoruota spalvota „Žvelk giliau“ logotipo spauda pagal su perkančiąja organizacija suderintą maketą. Spauda turi būti ryški, aiški, tolygi, atspari įprastai trinčiai, be nutrūkusių linijų, dažų išsiliejimo ar kitų defektų. Pakuotės medžiagos turi būti tinkamos sąlyčiui su maistu, o privaloma informacija apie produktą, įskaitant sudėtį, alergenus, grynąjį kiekį, tinkamumo vartoti terminą, laikymo sąlygas ir atsakingą maisto tvarkymo subjektą, turi būti pateikta pagal Reglamentą (ES) Nr. 1169/2011 ir kitus taikomus maisto produktų ženklinimo reikalavimus. Pristatymo dieną likęs saldainių tinkamumo vartoti terminas turi būti ne trumpesnis kaip 6 mėnesiai. Transportavimas ir sandėliavimas turi būti vykdomi pagal gamintojo nustatytas temperatūros bei drėgmės sąlygas, užtikrinant apsaugą nuo tiesioginių saulės spindulių, perkaitimo, drėgmės, stiprių kvapų ir staigių temperatūros svyravimų. Pristatymo metu visos pakuotės turi būti švarios, sausos, sandarios, nepažeistos, o kiekviena gaminių partija – atsekama pagal gamybos partijos duomenis. Perkamas kiekis: pieniško šokolado saldainiai – 5 000 vnt., juodojo šokolado saldainiai – 5 000 vnt., iš viso 10 000 vnt. Prieš galutinį užsakymą tiekėjas turi pateikti abiejų rūšių šokolado pavyzdžius su numatytos pakuotės pavyzdžiu, kad būtų galima įvertinti skonį, išvaizdą, sudėtį, pakuotės kokybę ir vizualinio identiteto atitiktį.


III SKYRIUS
PREKIŲ DIZAINO MAKETŲ DERINIMO DARBAI, SĄLYGOS IR TERMINAI

34. Tiekėjas per 10 darbo dienų nuo sutarties įsigaliojimo dienos privalo PO kontaktiniam asmeniui el. paštu pateikti atributikai pasirinktų gaminių variantus derinimui. Prekės turi atitikti techninės specifikacijos reikalavimus. PO kontaktinis asmuo per 5 darbo dienas nuo gauto sąrašo patvirtina prekes arba paprašo jas pakeisti, jei prekės neatitinka techninėje specifikacijoje numatytų reikalavimų.  
35.  PO kontaktiniam asmeniui patvirtinus prekes, Tiekėjas su PO kontaktiniu asmeniu derina dizaino maketus, įskaitant, bet neapsiribojant logotipo dydžiu, spalva, spaudos būdu ir ženklinimo vieta. 
36. PO ne vėliau kaip per 2 darbo dienas nuo maketų pateikimo dienos raštu pateikia Tiekėjui patvirtinimą dėl pasirinkto maketo arba motyvuotą paaiškinimą, kuriame išdėstomi nustatyti trūkumai ir nurodomi protingi, bet ne ilgesni kaip 3 darbo dienų terminai pašalinti maketų trūkumus ir/ar pateikti naujus maketus.  
37. PO patvirtinus kiekvienos prekės maketus, Tiekėjui teikiamas prekių užsakymas dėl prekių kiekio gamybos. Tiekėjas užtikrina, kad prekės bus pagamintos ir pristatytos ne vėliau nei per 30 darbo dienų nuo maketų suderinimo.


IV SKYRIUS
ATRUBUTIKOS SAUGOJIMO IR SIUNTIMO SĄLYGOS 

38. Pagaminus prekes pagal PO poreikį prekių sandėliavimo vieta iki jų išsiuntimo/atsiėmimo – pas Tiekėją, ilgiausia saugijimo trukmė - iki 2028 m. rugsėjo mėn..
39. Visos prekės turi būti naujos, švarios, tinkamai supakuotos saugiam transportavimui, ant marškinėlių, džemperių, kojinių turi matyti dydžiai jų neišėmus iš pakuotės.
40. Tiekėjas turi užtikrinti visų pagal sutartį pagamintų ir įsigytų atributikos prekių tinkamą sandėliavimą, apsaugą, apskaitą, komplektavimą ir pristatymą perkančiosios organizacijos nurodytais adresais visą sutarties vykdymo laikotarpį. Po prekių pagaminimo ir jų atitikties techninės specifikacijos reikalavimams patvirtinimo tiekėjas turi pristatyti perkančiajai organizacijai 20 % kiekvienos atributikos prekių rūšies kiekio, užtikrindamas proporcingą skirtingų dydžių, modelių, spalvų ir kitų variantų paskirstymą. Likusius 80 % kiekvienos atributikos prekių rūšies tiekėjas turi saugoti savo arba teisėtai valdomose sandėliavimo patalpose ir pagal perkančiosios organizacijos pateikiamus užsakymus organizuoti jų komplektavimą bei pristatymą projekto partneriams ir kitiems nurodytiems gavėjams. Jei dalijant konkrečios rūšies ar dydžio prekių kiekį pagal nustatytas proporcijas susidaro ne sveikasis prekių vienetų skaičius, galutinis paskirstymas suderinamas su perkančiąja organizacija. Visos sandėliavimo, prekių apskaitos, užsakymų parengimo, komplektavimo, pakavimo ir pristatymo paslaugos turi būti įtrauktos į tiekėjo pasiūlymo kainą pagal pirkimo dokumentuose nustatytas paslaugų apimtis.
41. Tiekėjo sandėliavimo patalpos turi būti sausos, švarios, saugios, apsaugotos nuo drėgmės, tiesioginių saulės spindulių, dulkių, kenkėjų, mechaninių pažeidimų, pašalinių kvapų ir kitų veiksnių, galinčių pabloginti prekių kokybę, išvaizdą ar funkcionalumą. Tekstilės gaminiai turi būti laikomi taip, kad nesusiglamžytų, nesusiteptų, neprarastų formos ir nebūtų pažeista jų spauda ar siuvinėjimas. Termo gertuvės, tušinukai, raktų pakabukai, bloknotai ir kitos prekės turi būti laikomos tinkamose apsauginėse pakuotėse, užtikrinančiose apsaugą nuo įbrėžimų, deformacijos ir kitų pažeidimų. Reklaminės vėliavos, stendai bei jų konstrukciniai elementai turi būti sandėliuojami taip, kad nebūtų deformuojami ar pažeidžiami. Šokoladiniai saldainiai turi būti laikomi gamintojo nustatytomis temperatūros ir drėgmės sąlygomis, užtikrinant maisto saugą, tinkamumo vartoti terminų kontrolę ir apsaugą nuo temperatūros svyravimų bei pašalinių kvapų. Maisto produktai turi būti sandėliuojami laikantis jiems taikomų higienos ir maisto saugos reikalavimų. Tiekėjas atsako už saugomų prekių kiekio ir kokybės išsaugojimą, praradimą, sugadinimą ir sandėliavimo sąlygų nesilaikymo sukeltus defektus.
42. Tiekėjas turi vykdyti atskirą perkančiajai organizacijai skirtų atributikos prekių apskaitą, užtikrinančią kiekvienos prekių rūšies, modelio, dydžio, spalvos ir kitų reikšmingų variantų atsekamumą. Apskaitoje turi būti nurodomas pradinis prekių kiekis, perkančiajai organizacijai pristatytas kiekis, sandėlyje saugomas kiekis, pagal atskirus užsakymus sukomplektuotų ir išsiųstų prekių kiekis bei faktinis likutis. Tiekėjas turi užtikrinti, kad sandėlyje laikomos prekės nebūtų naudojamos kitiems užsakymams ar perduodamos tretiesiems asmenims be perkančiosios organizacijos nurodymo. Ne rečiau kaip kartą per mėnesį tiekėjas turi pateikti elektroninę prekių likučių ataskaitą, kurioje būtų aiškiai nurodyti visi prekių judėjimai ir likučiai pagal rūšis bei dydžius. Perkančioji organizacija turi turėti galimybę papildomai pareikalauti aktualios likučių informacijos, kuri turi būti pateikiama ne vėliau kaip per 2 darbo dienas nuo prašymo gavimo. Šokoladiniai saldainiai turi būti apskaitomi papildomai pagal gamybos partijas ir tinkamumo vartoti terminus, užtikrinant, kad pirmiausia būtų išsiunčiamos prekės, kurių tinkamumo vartoti terminas baigiasi anksčiausiai, jei dėl to nepažeidžiami kiti kokybės reikalavimai.
43. Tiekėjas turi užtikrinti galimybę iš jo sandėlyje saugomų atributikos prekių sudaryti ir paruošti individualios sudėties rinkinius, skirtus perkančiosios organizacijos projekto partneriams, renginių organizatoriams, bendradarbiaujančioms įstaigoms ir kitiems nurodytiems gavėjams. Rinkinių sudėtį, prekių rūšis, kiekius, dydžius ir gavėjus kiekvienu konkrečiu atveju nustato perkančioji organizacija, pateikdama tiekėjui užsakymą elektroniniu paštu arba kitu sutartu būdu. Rinkinius gali sudaryti skirtingų dydžių marškinėliai, džemperiai su užtrauktuku ir be užtrauktuko, skirtingų dydžių kojinės, kepuraitės, medvilniniai maišeliai, gertuvės, bloknotai, tušinukai, raktų pakabukai, skėčiai, saldainiai ir kitos pagal sutartį įsigytos atributikos prekės. Vieną rinkinį gali sudaryti vienos arba kelių rūšių prekės, o tų pačių prekių dydžiai ir kiekiai gali skirtis priklausomai nuo gavėjo poreikių. Tiekėjas neturi teisės savavališkai keisti perkančiosios organizacijos nurodytos rinkinio sudėties, dydžių ar prekių kiekių. Prieš išsiunčiant kiekvieną rinkinį turi būti patikrinta jo komplektacija, prekių kokybė, dydžių atitiktis ir kiekiai. Kiekviename rinkinyje turi būti įdėtas komplektacijos lapas, kuriame nurodytos visos rinkinio prekės, jų dydžiai ir kiekiai. Rinkiniai turi būti supakuoti tvarkingai, reprezentatyviai ir taip, kad gavus siuntą būtų lengva identifikuoti jos turinį.
44. Visos siunčiamos prekės turi būti supakuotos naudojant tinkamas, tvirtas ir transportavimui pritaikytas pakuotes, apsaugančias gaminius nuo mechaninių pažeidimų, drėgmės, nešvarumų, suspaudimo, deformacijos ir kitų transportavimo metu galinčių atsirasti neigiamų veiksnių. Skirtingų rūšių prekės vienoje siuntoje turi būti išdėstytos taip, kad sunkesni, kieti ar aštrių konstrukcinių elementų turintys gaminiai nepažeistų tekstilės, spaudos, siuvinėjimo ar trapesnių prekių. Dūžios, braižymuisi jautrios ar lengvai deformuojamos prekės turi būti papildomai apsaugotos. Šokoladiniai saldainiai turi būti pakuojami ir transportuojami taip, kad būtų užtikrinta jų maisto sauga, apsauga nuo perkaitimo, drėgmės ir kitų neigiamų aplinkos veiksnių; prireikus jie turi būti siunčiami atskira, temperatūros kontrolę užtikrinančia siunta. Pakavimo medžiagos turi būti tinkamos pakartotiniam naudojimui arba perdirbimui, kai tai techniškai įmanoma ir neblogina prekių apsaugos. Ant kiekvienos siuntos turi būti aiškiai nurodytas gavėjas, pristatymo adresas, užsakymo identifikavimo numeris ir siuntos pakuočių skaičius. Tiekėjas atsako už tinkamą siuntos supakavimą ir jos turinio atitiktį perkančiosios organizacijos pateiktam užsakymui.
45. Tiekėjas turi užtikrinti atributikos rinkinių pristatymą perkančiosios organizacijos nurodytais adresais visoje Lietuvos Respublikos teritorijoje, įskaitant didžiuosius miestus – Vilnių, Kauną, Klaipėdą, Šiaulius ir Panevėžį – bei kitas projekto partnerių veiklos vietas. Pristatymo adresai, gavėjų kontaktiniai duomenys, rinkinių sudėtis ir kiekiai tiekėjui pateikiami konkretaus užsakymo metu. Tiekėjas turi būti pasirengęs vykdyti skirtingos sudėties, dydžio ir svorio užsakymus, komplektuojant tiek vienos rūšies, tiek mišrių prekių siuntas. Vienos užsakomos siuntos bendras faktinis svoris, įskaitant pakuotę, gali siekti iki 60 kg. Tiekėjas privalo užtikrinti tokio svorio siuntos pristatymą vienam gavėjui, prireikus ją suskaidydamas į kelias atskiras transportavimo pakuotes, tačiau laikydamas tai vienu perkančiosios organizacijos užsakymu. Atskirų pakuočių svoris ir matmenys turi atitikti pasirinkto vežėjo transportavimo bei darbuotojų saugos reikalavimus. Siuntoms, kuriose yra didelių matmenų gaminių, pavyzdžiui, reklaminių vėliavų ar „roll-up“ stendų, turi būti užtikrintas jų matmenims tinkamas transportavimo būdas. Pristatymo paslauga turi apimti siuntos paruošimą, pakrovimą, transportavimą, iškrovimą ir perdavimą nurodytam gavėjui sutartu adresu. Tokių pristatymų gali būti iki 50. Tiekėjas turi pradėti užsakymo vykdymą gavęs perkančiosios organizacijos rašytinį nurodymą, kuriame pateikiama rinkinio sudėtis, prekių kiekiai, dydžiai, pristatymo adresas ir gavėjo kontaktiniai duomenys. Tiekėjas per 1 darbo dieną nuo užsakymo gavimo turi patvirtinti jo priėmimą ir informuoti perkančiąją organizaciją apie numatomą pristatymo datą. Įprasti atributikos rinkiniai turi būti sukomplektuojami ir perduodami vežėjui ne vėliau kaip per 3 darbo dienas nuo užsakymo gavimo, o pristatomi gavėjui ne vėliau kaip per 5 darbo dienas nuo užsakymo gavimo, išskyrus objektyviai pagrįstus atvejus, suderintus su perkančiąja organizacija. Skubūs užsakymai gali būti vykdomi trumpesniais terminais, jeigu dėl to iš anksto susitariama su tiekėju. Apie bet kokias aplinkybes, dėl kurių užsakymas negalėtų būti įvykdytas laiku, tiekėjas turi nedelsdamas informuoti perkančiąją organizaciją ir pasiūlyti sprendimą, užtikrinantį kuo mažesnį pristatymo vėlavimą.
46. Tiekėjas turi užtikrinti kiekvienos siuntos identifikavimą ir jos pristatymo būsenos sekimą. Išsiuntęs užsakymą tiekėjas turi pateikti perkančiajai organizacijai siuntos numerį, vežėjo pavadinimą, išsiuntimo datą ir, kai tokia galimybė suteikiama, siuntos sekimo nuorodą. Pristačius siuntą tiekėjas turi užtikrinti pristatymo fakto patvirtinimą, kuriame būtų nurodyta pristatymo data ir gavimo faktas. Jei siunta neįteikiama dėl netikslaus adreso, gavėjo nepasiekiamumo ar kitų priežasčių, tiekėjas privalo apie tai informuoti perkančiąją organizaciją ir suderinti tolesnius veiksmus. Pristatytų prekių kiekiai ir rūšys turi būti nurašomi iš sandėlio apskaitos tik užfiksavus jų išsiuntimą, o pristatymo būsena papildomai pažymima gavus pristatymo patvirtinimą.
47. Tiekėjas atsako už sandėliuojamų prekių saugumą, kokybės išsaugojimą, teisingą rinkinių sukomplektavimą, tinkamą supakavimą ir pristatymą nurodytiems gavėjams. Jei pristatymo metu nustatoma, kad siuntoje trūksta prekių, pateikti netinkami dydžiai, netinkama rinkinio sudėtis arba prekės yra sugadintos dėl netinkamo sandėliavimo, komplektavimo, pakavimo ar transportavimo, tiekėjas privalo savo sąskaita pašalinti nustatytus neatitikimus ir pristatyti trūkstamas arba tinkamas prekes per 5 darbo dienas nuo pranešimo apie neatitikimą gavimo. Jei dėl prekių praradimo ar sugadinimo jų neįmanoma pakeisti turimais sandėlio likučiais, tiekėjas turi užtikrinti lygiaverčių, techninės specifikacijos reikalavimus atitinkančių prekių pateikimą sutartyje nustatyta tvarka. Tiekėjas negali vienašališkai pakeisti rinkinio sudėties kitomis prekėmis be išankstinio perkančiosios organizacijos sutikimo.
48. Tiekėjas turi užtikrinti atributikos sandėliavimo, apskaitos, komplektavimo ir pristatymo paslaugas visą sutartyje nustatytą laikotarpį. Sandėliavimo paslaugos turi būti teikiamos nuo prekių pagaminimo ir priėmimo iki viso sandėlyje laikomo prekių kiekio išsiuntimo arba sandėliavimo termino pabaigos. Pasibaigus sutartyje nustatytam sandėliavimo laikotarpiui, tiekėjas turi pateikti galutinę prekių likučių ataskaitą ir perkančiosios organizacijos nurodymu pristatyti likusias prekes jos nurodytu adresu. Likučių perdavimo sąlygos, terminai ir susijusios išlaidos turi būti iš anksto apibrėžti pirkimo sutartyje.


V SKYRIUS
KOKYBĖS REIKALAVIMAI

49. Visos prekės turi būti naujos, švarios, tinkamai supakuotos saugiam transportavimui, ant marškinėlių, džemperių, kojinių turi matyti dydžiai jų neišėmus iš pakuotės.
50. PO kontaktinis asmuo, gavęs prekių su atributika siuntą, per 10 darbo dienų patikrina prekes ir įvertinęs jų atitikimą elektroniniam maketų dizainui bei techninėje specifikacijoje nurodytiems kriterijams, priima sprendimą dėl sutarties įvykdymo. Apie sprendimą PO informuoja tiekėją el. laišku. 
51. Neatitiktimi laikoma bet kuris nukrypimas nuo skyriuje „REIKALAVIMAI ATRIBUTIKAI“ nurodytų techninių reikalavimų, ženklinimo ir maketavimo reikalavimų arba matomi broko požymiai (spalvų neatitikimas patvirtintam maketui, spaudos išsiliejimai, poslinkis, nusitrynimai, defektai, siūlių iširimas, deformacijos ir pan.). Leistina broko riba – 0 vnt.
52. Nustačius neatitiktį, Tiekėjas privalo per 10 darbo dienų be papildomo apmokėjimo pakeisti netinkamos kokybės vienetus tinkamos kokybės arba pašalinti trūkumus, arba grąžinti sumokėtą kainą už neatitinkančius vienetus. Visos su keitimu ir grąžinimu susijusios išlaidos tenka Tiekėjui.
53. Nustačius prekių atitiktį šiai techninei specifikacijai, įforminamas priėmimo – perdavimo aktas. Šis aktas neatima teisės reikšti pretenzijas dėl paslėptų trūkumų, jeigu per 3 mėnesius nuo akto pasirašymo dienos pasirodytų prekių defektai.

VI SKYRIUS
APLINKOSAUGINIAI REIKALAVIMAI

54. Žalieji reikalavimai tekstilės gaminiams nustatyti Aplinkos ministro 2011 m. birželio 28 d. įsakymu Nr. D1-508 patvirtinto aprašo IX skyriuje.
55. Termo gertuvės turi būti pagaminti iš perdirbamų medžiagų (nerūdijantis plienas, stiklas, PP plastikas). Izoliacijos sluoksnis be HFC dujų ar kitų ozoną ardančių medžiagų.
56. Pirkėjas laiko PVM sąskaitos faktūros pateikimą elektroniniu (ne popieriniu) būdu aplinkos apsaugos kriterijumi, nustatytu pagal Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 (Lietuvos Respublikos aplinkos ministro 2022 m. gruodžio 13 d. įsakymo Nr. D1-401 redakcija), II skyriaus 4.4.4.1 punktu: „prekei pagaminti ir (ar) tiekti, paslaugai teikti ar darbams atlikti sunaudojama mažiau gamtos išteklių ir (ar) sudėtyje yra pakartotinai panaudotų ir (ar) perdirbtų medžiagų“; laiko pirkimą žaliuoju pirkimu, nes teikiant dokumentus elektroniniu būdu sunaudojama mažiau gamtos išteklių.
57. Prekė, kuri tiekiama ar perduodama antrinėje pakuotėje, turi atitikti pakuotėms nustatytus minimalius aplinkos apsaugos kriterijus (2 priedo II skyrius „Pakuotės: turi būti laikytinos perdirbamosiomis pakuotėmis pagal Lietuvos Respublikos mokesčio už aplinkos teršimą įstatymo nuostatas.“), nebent tai prieštarauja higienos normoms.

VII SKYRIUS
REIKALAVIMAI ATSISKAITYMO TVARKAI 

58. Perkančioji organizacija neįsipareigoja įsigyti Prekių už visą pasiūlymo kainą. Prekės bus užsakomos pagal faktinį Perkančiosios organizacijos poreikį ir suderintus terminus. Bendras įsigyjamų Prekių kiekis per sutarties galiojimo laikotarpį neviršys techninėje specifikacijoje nustatytos maksimalios apimties ir šiam pirkimui skirtos lėšų sumos. Gavęs PO pateiktą Prekių poreikį, Paslaugų teikėjas įsipareigoja suorganizuoti paslaugos suteikimą per 30 darbo dienų. 
59. PO kaskart esant poreikiui pateikia užsakymą atsižvelgdama į sutarties likutį ir moka už faktiškai pristatytas prekes pagal abiejų Šalių patvirtintus prekių priėmimo perdavimo aktus ir jų pagrindu išrašytas sąskaitas.
60. PO sumoka Tiekėjui už prekes per 30 (trisdešimt) kalendorinių dienų nuo sąskaitos-faktūros gavimo dienos.

VIII SKYRIUS
ASMENS DUOMENŲ TVARKYMAS

61. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą. 
